CELEX: 52010XG0526(02)
Language: sk
Date: 2010-05-11
Title: Závery Rady z  11. mája 2010 o kompetenciách podporujúcich celoživotné vzdelávanie a iniciatívu „nové zručnosti pre nové pracovné miesta“

26.5.2010   
            
            
               SK
            
            
               Úradný vestník Európskej únie
            
            
               C 135/8
            
         Závery Rady z 11. mája 2010 o kompetenciách podporujúcich celoživotné vzdelávanie a iniciatívu „nové zručnosti pre nové pracovné miesta“
   2010/C 135/03
   RADA EURÓPSKEJ ÚNIE,
   PRIPOMÍNAJÚC:
   
               1.
            
            
               odporúčanie Európskeho parlamentu a Rady z 18. decembra 2006 o kľúčových kompetenciách pre celoživotné vzdelávanie (1), ktorým sa má zabezpečiť, aby počiatočné vzdelávanie a odborná príprava ponúkali mladým ľuďom prostriedok na rozvoj kľúčových kompetencií v takej miere, ktorá bude predstavovať základ pre ďalšie vzdelávanie a pracovný život a ktorou sa dospelým umožní rozvíjať a aktualizovať ich kľúčové kompetencie počas celého života;
            
         
               2.
            
            
               uznesenie Rady z 15. novembra 2007 o nových zručnostiach pre nové pracovné miesta (2) a závery Rady z 9. marca 2009 o nových zručnostiach pre nové pracovné miesta – predvídaní a zosúlaďovaní potrieb trhu práce a zručností (3), ktoré sa zamerali na prípravu ľudí na nové pracovné miesta v rámci znalostnej spoločnosti a v ktorých sa uznalo, že požiadavky na zručnosti, spôsobilosti a kvalifikáciu značne rastú, a to vo všetkých druhoch a na všetkých úrovniach zamestnaní, a že rastie dopyt zamestnávateľov po prierezových kľúčových kompetenciách;
            
         
               3.
            
            
               odporúčanie Európskeho parlamentu a Rady z 23. apríla 2008 o vytvorení európskeho kvalifikačného rámca pre celoživotné vzdelávanie (4), v ktorom sa nabáda k tomu, aby sa dôraz, ktorý sa tradične kládol na „vstupy vzdelávania“ – akými sú napríklad dĺžka vzdelávacej skúsenosti alebo druh inštitúcie – presunul na prístup založený na „výsledkoch vzdelávania“ – t. j. čo študujúci vie, čomu rozumie a čo je schopný robiť;
            
         
               4.
            
            
               závery Rady a zástupcov vlád členských štátov, ktorí sa zišli na zasadnutí Rady, z 22. mája 2008 o podpore tvorivosti a inovácie prostredníctvom vzdelávania a odbornej prípravy (5), v ktorých sa zdôraznil význam rámca pre kľúčové kompetencie na posilnenie tvorivosti a inovácie a ktorý mal za následok vypracovanie Manifestu tvorivosti a inovácie v Európe predloženého veľvyslancami Európskeho roka tvorivosti a inovácie 2009;
            
         
               5.
            
            
               závery Rady z 22. mája 2008 o vzdelávaní dospelých (6), v ktorých sa zdôraznil význam vzdelávania dospelých ako kľúčovej zložky celoživotného vzdelávania;
            
         
               6.
            
            
               závery Rady a zástupcov vlád členských štátov, ktorí sa zišli na zasadnutí Rady, z 21. novembra 2008 o príprave mladých ľudí na 21. storočie (7), v ktorých sa zdôraznilo, že ucelený prístup k rozvoju kompetencií založený na európskom referenčnom rámci pre kľúčové kompetencie pre celoživotné vzdelávanie znamená, že je potrebné vynaložiť väčšie úsilie na zvýšenie gramotnosti v čítaní a zlepšenie iných základných zručností;
            
         
               7.
            
            
               závery Rady a zástupcov vlád členských štátov, ktorí sa zišli na zasadnutí Rady, z 21. novembra 2008 o budúcich prioritách posilnenej európskej spolupráce v odbornom vzdelávaní a príprave (OVP) (8), v ktorých sa podčiarkla skutočnosť, že zlepšenie tvorivosti a inovácie je z hľadiska OVP mimoriadne dôležité a že na jeho dosiahnutie by sa malo aktívne podporovať získavanie kľúčových kompetencií pre celoživotné vzdelávanie. Cieľom záverov bolo aj zlepšenie prepojenia OVP a trhu práce venovaním pozornosti pracovným miestam a zručnostiam;
            
         
               8.
            
            
               závery Rady a zástupcov vlád členských štátov, ktorí sa zišli na zasadnutí Rady, z 12. mája 2009 o zlepšení partnerstiev medzi inštitúciami vzdelávania a odbornej prípravy a sociálnymi partnermi, najmä zamestnávateľmi, v kontexte celoživotného vzdelávania (9), v ktorých sa odporúčalo, aby sa v rámci inštitúcií vzdelávania a odbornej prípravy na všetkých úrovniach venovala dostatočná pozornosť získavaniu prierezových kľúčových kompetencií, ktoré sú užitočné pre profesijný život;
            
         
               9.
            
            
               závery Rady z 26. novembra 2009 o profesijnom rozvoji učiteľov a vedenia škôl (10), v ktorých sa uznalo, že požiadavky kladené na učiteľské povolanie spôsobujú, že je potrebné, aby sa zaujali nové prístupy a aby učitelia prevzali väčšiu zodpovednosť za aktualizáciu a rozvoj vlastných znalostí a zručností;
            
         
               10.
            
            
               závery Rady a zástupcov vlád členských štátov, ktorí sa zišli na zasadnutí Rady 26. novembra 2009, o posilnení úlohy vzdelávania v plne funkčnom vedomostnom trojuholníku (11), v ktorých sa inštitúcie vzdelávania a odbornej prípravy vyzývajú, aby na všetkých úrovniach vzdelávania zabezpečili začleňovanie a podnecovanie tvorivosti, inovácie a podnikavosti do učebných plánov, ako aj vyučovacích a skúšobných metód,
            
         A PRIPOMÍNAJÚC NAJMÄ:
   závery Rady z 12. mája 2009 o strategickom rámci pre európsku spoluprácu vo vzdelávaní a odbornej príprave („ET 2020“) (12), v ktorých sa poskytujú prostriedky na riešenie výziev spojených s plným uplatňovaním kľúčových kompetencií a na zlepšenie otvorenosti a relevantnosti vzdelávania a odbornej prípravy okrem iného prostredníctvom vymedzenia prioritných pracovných oblastí pre pracovný cyklus v rokoch 2009 – 2011, prípadným vypracovaním porovnania údajov z oblasti zamestnateľnosti a úpravou uceleného rámca ukazovateľov so zvláštnym dôrazom na oblasti tvorivosti, inovácie a podnikania,
   UVEDOMUJÚC SI TIETO VÝZVY:
   
               1.
            
            
               Súčasná hospodárska kríza, spolu s rýchlymi sociálnymi, technologickými a demografickými zmenami, zdôrazňuje, že je zásadne dôležité zabezpečiť, aby všetky osoby, a najmä mladí ľudia, získali prostredníctvom vysokokvalitného celoživotného vzdelávania a odbornej prípravy, ako aj zvýšenou mobilitou silný súbor kompetencií.
            
         
               2.
            
            
               Získanie a ďalší rozvoj kompetencií má kľúčový význam pre zlepšenie vyhliadok na získanie zamestnania a prispieva k osobnému naplneniu, sociálnemu začleneniu a aktívnemu občianstvu, pretože signalizuje schopnosť jednotlivca konať samostatne v komplexných, meniacich sa a nepredvídateľných situáciách. Ako je uvedené v odporúčaní o kľúčových kompetenciách, takáto osoba je schopná kombinovať vedomosti, zručnosti a postoje a uplatňovať a využívať poznatky získané učením v minulosti (formálnym, neformálnym alebo informálnym) v nových situáciách.
            
         
               3.
            
            
               V spoločnej správe Rady a Komisie o pokroku vo vykonávaní pracovného programu „Vzdelávanie a odborná príprava 2010“ sa uznáva, že:
               
                           —
                        
                        
                           mnoho krajín uskutočňuje reformu učebných plánov práve na základe rámca kľúčových kompetencií, a to najmä v oblasti školstva, ale aby každý občan mal prístup k vysokokvalitnému celoživotnému vzdelávaniu musia sa inovačné prístupy k vyučovaniu a učeniu rozvíjať a uplatňovať na širšom základe,
                        
                     
                           —
                        
                        
                           je nevyhnutné najmä posilniť kompetencie, ktoré sú potrebné na účasť na ďalšom vzdelávaní a na trhu práce, pričom tieto dve oblasti sú často úzko prepojené. Bude si to vyžadovať rozvíjanie prístupu založeného na kľúčových kompetenciách mimo oblasti školstva, v rámci vzdelávania dospelých a v rámci odborného vzdelávania a prípravy (OVP) v spojitosti s kodanským procesom, ako aj zabezpečenie, aby výsledky vysokoškolského vzdelávania väčšej miere zodpovedali potrebám trhu práce. Takisto bude potrebné rozvíjať spôsoby hodnotenia a evidovania prierezových kľúčových kompetencií medzi ktoré podľa vymedzenia patrí naučiť sa učiť, spoločenské a občianske kompetencie, iniciatívnosť a podnikavosť a kultúrne povedomie a vyjadrovanie (13), ktoré majú osobitný význam z hľadiska prístupu k práci a ďalšieho vzdelávania.
                        
                     
                           —
                        
                        
                           Je potrebné vytvoriť „spoločný jazyk“, ktorý by prepojil oblasť vzdelávania/odbornej prípravy a oblasť práce, aby tak občania a zamestnávatelia mohli lepšie sledovať, ako kompetencie a výsledky vzdelávania zodpovedajú úlohám a zamestnaniam. Takýmto spôsobom by sa naďalej uľahčila pracovná a geografická mobilita občanov,
                        
                     
                           —
                        
                        
                           s cieľom posilniť kompetencie občanov, a tým ich lepšie pripraviť na budúcnosť je tiež potrebné, aby systémy vzdelávania a odbornej prípravy boli otvorenejšie a viac sa prispôsobovali potrebám okolitého sveta,
                        
                     
         ZDÔRAZŇUJÚC, ŽE:
   
               —
            
            
               uvedené výzvy si vyžadujú opatrenia na európskej, ako aj vnútroštátnej úrovni, a to ako súčasť prioritných pracovných oblastí osobitne plánovaných pre prvý pracovný cyklus ET 2020 v rokoch 2009 – 2011. Prístup založený na kľúčových kompetenciách je potrebné plne uplatňovať v oblasti školstva, najmä na podporu nadobúdania kľúčových kompetencií a kvalitných výsledkov vzdelávania u osôb, ktorým hrozia študijné neúspechy a sociálne vylúčenie. Je potrebné, aby sa metódy vyučovania a hodnotenia vyvíjali, a v súlade s prístupom založeným na kompetenciách je potrebné podporovať počiatočný a priebežný profesijný rozvoj všetkých učiteľov, školiteľov a vedenia škôl,
            
         
               —
            
            
               v súčasnosti je však tiež potrebné objasniť a zvážiť rozvoj prepojenia medzi rôznymi existujúcimi európskymi iniciatívami zameranými na posilnenie kompetencií občanov i na zabezpečenie intenzívnejšieho zamerania sa na výsledky vzdelávania, ako aj zabezpečiť jednotný prístup v tejto oblasti. Malo by sa to zakladať na pokroku dosiahnutom v uplatňovaní odporúčania o kľúčových kompetenciách a zároveň európskeho kvalifikačného rámca (EQF), pričom by bolo potrebné dať ich do súvisu s nadobúdaním kompetencií a výsledkami vzdelávania za všetkých relevantných okolností a na všetkých úrovniach. Okrem toho by sa to malo zamerať na systematické zlepšovanie a posilňovanie nadobúdania kompetencií v oblasti vzdelávania a odbornej prípravy, ako aj v pracovnej oblasti,
            
         PRETO ZDÔRAZŇUJE VÝZNAM OPATRENÍ V TÝCHTO OBLASTIACH:
   
               —
            
            
               Je potrebné vynaložiť úsilie, aby sa preukázal význam kľúčových kompetencií na všetkých úrovniach vzdelávania a odbornej prípravy a vo všetkých etapách a situáciách života. Okrem podpory uplatňovania kľúčových kompetencií v oblastiach určených v odporúčaní z roku 2006 by sa mala venovať pozornosť aj tomu, aby sa toto odporúčanie čo najlepšie využilo na podporu celoživotného vzdelávania po ukončení povinnej školskej dochádzky.
            
         
               —
            
            
               V oblasti odborného vzdelávania a prípravy, ako aj vzdelávania dospelých by sa malo intenzívnejšie podporovať nadobúdanie, aktualizácia a ďalší rozvoj kľúčových kompetencií v ich plnom rozsahu.
            
         
               —
            
            
               S cieľom vybaviť študentov kompetenciami vyžadovanými na trhu práce, ako aj kompetenciami potrebnými pre ďalšie vzdelávacie a výskumné činnosti by prioritou v rámci vysokoškolského vzdelávania mala byť aj aktualizácia, nadobúdanie a ďalší rozvoj kľúčových kompetencií. Obzvlášť dôležité je, aby inštitúcie vysokoškolského vzdelávania poskytovali študentom príležitosti na rozvoj ich schopnosti komunikovať podľa potreby v cudzích jazykoch, ako aj silný súbor prierezových kľúčových kompetencií , keďže tie sú nevyhnutné pre nadobúdanie iných zručností, prispôsobovanie sa rôznym pracovným prostrediam a aktívnu účasť na občianskom živote.
            
         
               —
            
            
               Zostavenie učebných plánov, vyučovanie, hodnotenie a prostredie pre vzdelávanie by sa mali dôsledne zakladať na výsledkoch vzdelávania, t.j. na znalostiach, zručnostiach a spôsobilostiach, ktoré majú študenti nadobudnúť. Osobitný dôraz by sa mal klásť na tie prierezové kľúčové kompetencie, ktoré si vyžadujú interdisciplinárne a inovačné metódy. Na dosiahnutie prechodu k prístupu založenému na kompetenciách by sa tiež malo vyvíjať úsilie s cieľom zabezpečiť, aby učitelia, školitelia a vedenie škôl boli schopní prevziať nové úlohy, ktoré z takéhoto prístupu vyplývajú. Tento proces môžu podporiť posilnené partnerstvá medzi inštitúciami vzdelávania a odbornej prípravy a širšou spoločnosťou, predovšetkým svetom práce.
            
         
               —
            
            
               Malo by sa tiež urobiť viac pre náležité zhodnotenie, zaznamenávanie a preukazovanie kompetencií, ktoré občania počas celého svojho života získali vo formálnom, neformálnom a informálnom prostredí na účely zamestnania a prístupu k ďalšiemu vzdelávaniu, ako aj aktívnej účasti na spoločenskom živote. Flexibilné dráhy vzdelávania a odbornej prípravy môžu zlepšiť možnosti občanov získať zamestnanie a uľahčiť identifikácia ich rozvíjajúcich sa kompetencií a potrieb vzhľadom na ďalšie vzdelávanie. Účinnosť nástrojov na identifikáciu a zaznamenávanie kompetencií by sa mohla posilniť, ak by všetky strany zainteresované v oblasti vzdelávania a odbornej prípravy, ako aj na trhu práce, mohli prijať štandardizovanú terminológiu a prístup ku klasifikácii.
            
         VYZÝVA ČLENSKÉ ŠTÁTY A KOMISIU, ABY:
   
               —
            
            
               podporili výmenu najlepších postupov a iniciatív na vnútroštátnej úrovni v uvedených oblastiach. V súlade s pracovnými oblasťami plánovanými pre prvý pracovný cyklus ET 2020 v rokoch 2009 – 2011 a pri najlepšom využití odbornosti a nepretržitej podpory zo strany strediska Cedefop by to malo zahŕňať lepšie zohľadňovanie prierezových kľúčových spôsobilostí v učebných plánoch, hodnotení a kvalifikáciách; podporu tvorivosti a inovácie prostredníctvom rozvoja osobitných vyučovacích a študijných metód a rozvoj partnerstiev medzi poskytovateľmi vzdelávania a odbornej prípravy, podnikmi a občianskou spoločnosťou,
            
         
               —
            
            
               podporili počiatočný a priebežný profesijný rozvoj všetkých učiteľov, školiteľov a vedenia škôl v oblasti všeobecného vzdelávania, ako aj odborného vzdelávania a prípravy, aby ich pripravili aj na nové úlohy vyplývajúce z prístupu založeného na kompetenciách,
            
         
               —
            
            
               iniciovali prácu s cieľom objasniť spôsob, akým sa kľúčové kompetencie môžu nepretržite rozvíjať a prispôsobovať, aby boli pripravené na výzvy, ktorým jednotlivci čelia počas vzdelávania a celého svojho pracovného života, a to prostredníctvom preskúmania a rozvoja – okrem iného aj – posudzovania kľúčových kompetencií na rôznych úrovniach vzdelávania a odbornej prípravy. Zvážiť by sa malo najmä, či by sa malo vytvoriť prepojenie medzi referenčnými úrovňami založenými na výsledkoch vzdelávania, ktoré sa poskytujú vykonávaním európskeho kvalifikačného rámca a rámca kľúčových kompetencií zo strany členských štátov,
            
         
               —
            
            
               spolu so sociálnymi partnermi, verejnými službami zamestnanosti a ďalšími zainteresovanými subjektmi pracovali na vytvorení spoločného jazyka alebo štandardizovanej terminológie, ktoré by zahŕňali európske zručnosti, kompetencie a zamestnania (ESCO). Tento spoločný jazyk by sa mal zameriavať na zlepšenie prepojenia medzi kompetenciami nadobudnutými počas vzdelávacích procesov a potrebami jednotlivých druhov zamestnaní a trhu práce, čím by sa premostili svety vzdelávania/odbornej prípravy a práce. Mohol by podporovať vykonávanie EQF a mohol by sa na tomto vykonávaní zakladať, a to uľahčovaním popisu, kategorizácie a klasifikácie poskytovania vzdelávania a odbornej prípravy, individuálnych výsledkov vzdelávania a skúseností, ako aj súvisiacich pracovných príležitostí. Celkovým účelom by bolo umožniť občanom, verejným službám zamestnanosti, kariérovým poradcom, poskytovateľom iného poradenstva a zamestnávateľom lepšie sledovať relevantnosť výsledkov vzdelávania v rámci národných kvalifikácií vo vzťahu k úlohám a zamestnaniam, a využívať spoločný jazyk s cieľom lepšie prispôsobiť zručnosti potrebám pracovného trhu,
            
         
               —
            
            
               v spolupráci so všetkými relevantnými zainteresovanými stranami ďalej rozvíjali a podporovali uznávanie neformálneho a informálneho učenia sa s cieľom umožniť občanom, aby sa mohli zapájať do ďalšieho vzdelávania a na trh práce,
            
         
               —
            
            
               ďalej rozvíjali rámec Europassu v súlade s vykonávaním EQF a s cieľom efektívnejšie evidovať a priorizovať znalosti, zručnosti a kompetencie, ktoré občania nadobudli počas svojho života v rôznych vzdelávacích prostrediach, a to aj prostredníctvom posúdenia možnosti vytvoriť „pas osobných zručností“, ktorý by bol založený na existujúcich prvkoch Europassu,
            
         
               —
            
            
               pokračovali v práci na identifikácii nových znalostí, zručností a kompetencií potrebných na účely práce a vzdelávania, zohľadňujúc pritom dôležitosť systémov kariérového poradenstva, s cieľom podporiť občanov v ich snahách nájsť a vytvárať nové a lepšie pracovné miesta a s cieľom zisťovať rozsah potenciálneho nesúladu v oblasti zručností a analyzovať ho.
            
         VYZÝVA KOMISIU, ABY:
   Rade do konca roka 2011 podala správu o postupe, akým by sa program stanovený v týchto záveroch mal ďalej realizovať, a aby spolupracovala s členskými štátmi a zainteresovanými stranami na jeho vykonávaní v súlade s prioritami stanovenými v záveroch Rady z 12. mája 2009 o strategickom rámci pre európsku spoluprácu vo vzdelávaní a odbornej príprave , ako aj v kontexte stratégie Európy do roku 2020.
   
      (1)  Ú. v. EÚ L 394, 30.12.2006, s. 10.
   
      (2)  Ú. v. EÚ C 290, 4.12.2007, s. 1.
   
      (3)  Dokument 6479/09.
   
      (4)  Ú. v. EÚ C 111, 6.5.2008, s. 1.
   
      (5)  Ú. v. EÚ C 141, 7.6.2008, s. 17.
   
      (6)  Ú. v. EÚ C 140, 6.6.2008, s. 10.
   
      (7)  Ú. v. EÚ C 319, 13.12.2008, s. 20.
   
      (8)  Ú. v. EÚ C 18, 24.1.2009, s. 6.
   
      (9)  Dokument 9876/09.
   
      (10)  Ú. v. EÚ C 302, 12.12.2009, s. 6.
   
      (11)  Ú. v. EÚ C 302, 12.12.2009, s. 3.
   
      (12)  Ú. v. EÚ C 119, 28.5.2009, s. 2.
   
      (13)  Ú. v. EÚ L 394, 30.12.2006, s. 10 a Ú. v. EÚ C 119, 28.5.2009, s. 4.